4. Sammenfattende oversigt opdelt efter udgiftsområde i den flerårige finansielle ramme

BEGRUNDELSE

1. Indledning

Formålet med forslag til ændringsbudget (FÆB) nr. 5 for 2021 er fortsat at yde bistand til de mest sårbare blandt de ca. 3,7 millioner mennesker, der som følge af krisen i Syrien opholder sig som flygtninge i Tyrkiet. Dette FÆB udgør den første komponent i Kommissionens formelle forslag om fortsat finansiering til syriske flygtninge og værtssamfundene i Tyrkiet, Jordan, Libanon og andre dele af regionen inden for rammerne af EU's samlede migrationspolitik. Under FFR-udgiftsområde 6 "Naboområder og verden" anmodes der om 149,6 mio. EUR i forpligtelsesbevillinger for at sikre fortsat humanitær bistand til flygtninge i Tyrkiet. Der anmodes ikke om yderligere betalingsbevillinger til dette formål i 2021.

2. Humanitær bistand til flygtninge i Tyrkiet

Tyrkiet huser i øjeblikket næsten 4,1 millioner flygtninge, flere end noget andet land i verden. Blandt disse er ca. 3,7 millioner syrere, som er flygtet fra den vedvarende konflikt, der har hærget deres land i over 10 år. Situationen kan blive forværret, afhængigt af udviklingen i Afghanistan. Langt størstedelen af flygtningene i Tyrkiet lever uden for lejrene og har en stigende, men stadig begrænset adgang til basisfaciliteter. Den Europæiske Union har i tæt samarbejde med de tyrkiske myndigheder ydet bistand til de mest sårbare flygtninge på grundlag af humanitære behov.

Efter erklæringen fra EU og Tyrkiet, der blev undertegnet af EU's stats- og regeringschefer og deres tyrkiske modpart den 18. marts 2016, afgav Kommissionen og medlemsstaterne tilsagn om 6 mia. EUR i EU-bistand til flygtninge i Tyrkiet i perioden 2016-2019, der inden for rammerne af faciliteten for flygtninge i Tyrkiet blev udbetalt i to trancher. Der er indgået forpligtelser og kontrakter for alle aktionsbevillinger under denne bistand. Ved udgangen af maj 2021 beløb udbetalingerne sig til 4,2 mia. EUR i overensstemmelse med planlægningen.

Offentliggørelsen af den femte årsrapport om EU-faciliteten for flygtninge i Tyrkiet viser, hvilke resultater der hidtil er opnået, og hvor vigtig faciliteten er for bistanden til flygtninge og værtssamfundene i Tyrkiet.

I 2020 blev der ved ændringsbudget nr. 5/2020 afsat 485 mio. EUR fra EU-budgettet (fra margenen under udgiftsområde 4 "Et globalt Europa" og margenen til uforudsete udgifter) for at kunne videreføre de to vigtigste humanitære programmer — det sociale krisesikkerhedsnet (ESSN) og betingede kontantoverførsler til uddannelse (CCTE).

Kommissionen vil fremsætte forslag om fortsat finansiering til syriske flygtninge og værtssamfundene i Tyrkiet, Jordan, Libanon og andre dele af regionen. I dette FÆB foreslås det at styrke den humanitære komponent af denne bistandspakke til flygtninge i Tyrkiet.

Som led i strategien for overgang fra humanitær bistand til udviklingsbistand og den langsigtede overgangsstrategi med de tyrkiske myndigheder vil betingede kontantoverførsler til uddannelse (CCTE) overgå til udviklingsbistand ved udgangen af skoleåret 2021/2022, dvs. senest medio 2022. Overgangen fra det sociale krisesikkerhedsnet (ESSN) til udviklingsbistand skal imidlertid efter planen finde sted i begyndelsen af 2023, dvs. efter udløbet af den nuværende aftale i marts 2022. Der er derfor behov for ca. 325 mio. EUR i forpligtelsesbevillinger for at udvide dækningen af ESSN-bistanden — inden for hvilken der ydes månedlige kontantoverførsler til over 1,8 mio. flygtninge — fra marts 2022 til begyndelsen af 2023.

Kommissionen foreslår at finansiere udvidelsen af denne bistand ved at anvende den resterende margen under udgiftsområde 6 i 2021, idet det resterende beløb kommer fra bevillingsrammen for humanitær bistand i 2021 og 2022.

Budgetpost Betegnelse Forpligtelsesbevillinger Betalingsbevillinger 14 03 01 Humanitær bistand 149 643 796 I alt 149 643 796

3. Finansiering

Ud over anvendelsen af den eksisterende bevillingsramme for humanitær bistand er der i øjeblikket ingen andre muligheder for omfordeling under FFR-udgiftsområde 6. Ud over de 100,4 mio. EUR, der skal afsættes under bevillingsrammen for humanitær bistand i år, foreslår Kommissionen derfor at anvende hele den uudnyttede margen på 149,6 mio. EUR under dette udgiftsområde til finansiering af den akutte humanitære bistand til flygtninge i Tyrkiet. Det nødvendige resterende beløb, der i øjeblikket anslås til 75 mio. EUR, vil blive afsat fra budgetposten for humanitær bistand i 2022.

Der anmodes ikke om yderligere betalingsbevillinger inden for rammerne af budgettet for 2021. I 2021 vil der imidlertid være behov for betalingsbevillinger til at dække den foreslåede forhøjelse af forpligtelsesbevillingerne i 2022 og 2023. Indvirkningen på betalingsbevillingerne for 2022 vil i oktober 2021 blive indarbejdet i ændringsskrivelsen til budgetforslaget for 2022.

4. Sammenfattende oversigt opdelt efter udgiftsområde i den flerårige finansielle ramme